Autoritățile confirmă un singur caz pozitiv de infectare cu coronavirus în cadrul testărilor de la Palatul Parlamentului, care au fost efectuate la Palatul Parlamentului sâmbătă (14 martie). Potrivit autorităților, în urma acestora a fost confirmat un singur caz pozitiv al infectării cu noul coronavirus (COVID-19) în persoana deputatului Mircea Banias.

„Potrivit declarațiilor domniei sale, nu a luat contact direct cu niciunul dintre parlamentarii confirmați pozitiv cu noul coronavirus, nu a participat la reuniunile politice la care a luat parte senatorul Vergil Chițac și nu a efectuat deplasări în zone aflate sub atenționare. Deputatul Mircea Banias este asimptomatic”, se arată în comunicatul transmis.

Autoritățile precizează că va fi declanșată ancheta epidemiologică pentru identificarea tuturor contacților acestuia.

Amintim că vineri premierul Ludovic Orban anunța că toți senatorii și toți liderii PNL, inclusiv el, se vor autoizola la domiciliu, după ce au intrat în contact cu senatorul Vergil Chițac, confirmat cu coronavirus.